V. Faič, poslanec: (2001-10-03):
J. Migaš, predseda NR SR: Panie poslankyne, páni poslanci, v rozprave bol prednesený pozmeňujúci návrh, uviedol ho pán poslanec Faič, čiže najprv budeme hlasovať o návrhu, ktorý odznel v rozprave. Prezentujme sa a hlasujme. Pán poslanec navrhol, aby sa nepokračovalo v druhom čítaní. (Hlasovanie.) Prítomných je 107 poslancov, za 56, proti 45, zdržali sa 2, nehlasovali 4. Čiže návrh pána spravodajcu sme schválili, nebudeme pokračovať v prerokúvaní tohto poslaneckého návrhu v druhom čítaní, preto druhé hlasovanie nie je aktuálne. Pani poslankyňa predsedníčka výboru, zopakujte procedurálny návrh a dám o ňom ešte raz hlasovať, pretože bolo málo poslancov v rokovacej miestnosti, keď sme o jej procedurálnom návrhu hlasovali. Nech sa páči. E. Rusnáková, poslankyňa: Na základe návrhu štyroch poslaneckých klubov SDK, SMK, SDĽ, SOP – LDÚ – SZS navrhujem preložiť pôvodný 88. bod tejto schôdze Národnej rady, t. j. zákon o financovaní základných a stredných škôl a školských zariadení, na nasledujúcu, t. j. októbrovú schôdzu Národnej rady. J. Migaš, predseda NR SR: Prezentujme sa a hlasujme o procedurálnom návrhu pani poslankyne Rusnákovej. Hlasujeme. Hlasujeme o tom, aby vládny návrh zákona o financovaní stredných a základných škôl bol prerokovaný na nasledujúcej schôdzi Národnej rady, t. j. 52. schôdzi. Hlasujeme. (Hlasovanie.) Prítomných je 101 poslancov, za 92, proti 2, zdržalo sa 5, nehlasovali 2. Tento procedurálny návrh sme schválili. V rokovaní budeme pokračovať druhým čítaním o vládnom návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov. Vládny návrh zákona ste dostali pre prvým čítaním ako tlač 990 a spoločnú správu výborov schválenú gestorským výborom máte ako tlač 990a. Vládny návrh zákona odôvodní minister spravodlivosti Slovenskej republiky Ján Čarnogurský. Nech sa páči, pán minister, máte slovo. J. Čarnogurský, minister spravodlivosti SR: Vážený pán predseda, vážená Národná rada, v druhom čítaní prerokujete návrh zákona, ktorým sa mení a dopĺňa Občiansky súdny poriadok. Občiansky súdny poriadok je základným formálnym prameňom civilného procesného práva. Tento zákon v súčasnosti už nezodpovedá požiadavkám, ktoré sú kladené na takýto právny predpis v oblasti civilného procesu. Moderný právny styk si vyžaduje nevyhnutnú úpravu intenzívne vznikajúcich, dosiaľ nevyužívaných foriem právnych vzťahov a v neposlednom rade aj zmeny postavení navrhovateľa a odporcu v sporových veciach, ktoré sa vyznačujú nezriedka zneužívaním nedostatkov v platnom Občianskom súdnom poriadku, napríklad pri doručovaní súdnych písomností. Základným zámerom predkladanej novelizácie Občianskeho súdneho poriadku je zrýchlenie a zefektívnenie civilného súdneho konania bez ujmy na ústavnosti a zákonnosti a o priebehu odstránenia prekážok postupu konania, ktoré vyplývajú z postavenia právnických osôb a napokon vyriešenia niektorých problémov, ktoré definovala právna, najmä súdna prax. Osobitnou skutočnosť, ktorú je potrebné vyriešiť v súčasnosti, je potvrdenie všeobecnej prvostupňovej príslušnosti okresných súdov a čo najširšie odbremenenie krajských súdov od prvostupňovej rozhodovacej činnosti. Jednoznačným dôsledkom predkladaného návrhu bude presunutie pôsobenia Najvyššieho súdu Slovenskej republiky z odvolacej oblasti do sféry zjednocovania výkladu právneho poriadku Slovenskej republiky. Kategóriou, ktorá spôsobuje zbytočné predlžovanie sporov, je vyriešenie otázky nezávislosti sudcov. Aj v tejto časti je návrh predkladaný tak, že sa tu premieta snaha o čo najrýchlejšie vyriešenie uvedenej otázky, a to tak, aby súčasne bola zaistená právna istota účastníkov zákonného sudcu a aby na druhej strane neutrpela ústavná zásada prerokovania vecí bez zbytočných prieťahov. Návrh zákona v ďalšom obsahuje progresívnu úpravu poučovacej povinnosti. K zrýchleniu konania prispejú aj ustanovenia o doručovaní písomností súdu, ktoré boli často zneužívané účastníkmi konania a fakticky blokovali úspešné ukončenie sporu. Zmena účastníkov konania dosiaľ nie je v Občianskom súdnom poriadku výslovne upravená. Pri riešení tejto problematiky postupujú súdy nejednotne. Vzhľadom na to a na fakt, že ide o problematiku pre prax a spoločenské vzťahy veľmi potrebné, predkladáme návrh ustanovenia o zmene účastníkov konania. V návrhu novely sú spojené čiastkové novely Občianskeho súdneho poriadku, týkajúce sa noviel Obchodného zákonníka a zákona o obecnom zriadení. Vzhľadom na toto spojenie je pre časť ustanovení novely Občianskeho súdneho poriadku účinnosť stanovená osobitne. Som informovaný o tom, že bude podaný poslanecký pozmeňujúci návrh, ktorý zjednocuje účinnosť od 1. 1. 2002 jednotne pre všetky ustanovenia. Záverom chcem uviesť, že zo spoločnej správy výborov schvaľujeme, alebo akceptujeme všetky návrhy, ktoré akceptuje gesčný výbor. Ďakujem. J. Migaš, predseda: Ďakujem pánu ministrovi za uvedenie vládneho návrhu zákona. Spravodajcom je pán poslanec Ivanko. Nech sa páči. A. Ivanko, poslanec: Ďakujem. Vážený pán predseda, vážený pán minister, vážené kolegyne poslankyne, vážení kolegovia poslanci, dovoľte mi, aby som vás oboznámil so spoločnou správou výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov (tlač 990), vo výboroch Národnej rady v druhom čítaní. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, podáva Národnej rade Slovenskej republiky v súlade s § 79 ods. 1 zákona Národnej rady o rokovacom poriadku v znení neskorších predpisov spoločnú správu výborov Národnej rady Slovenskej republiky. Národná rada svojím uznesením č. 1387 z 11. mája 2001 pridelila vládny návrh zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre sociálne veci a bývanie a výboru pre zdravotníctvo. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov. Vládny návrh zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, odporučili Národnej rade schváliť všetky výbory, ktorým bol tento vládny návrh zákona pridelený, a to ústavnoprávny výbor svojím uznesením č. 619 z 11. júna 2001, výbor pre financie, rozpočet a menu svojím uznesením č. 680 zo 6. júna 2001, výbor pre verejnú správu svojím uznesením 282 zo 4. júna 2001 a výbor pre sociálne veci a bývanie svojím uznesením č. 331 z 31. mája 2001. Výbor pre hospodárstvo, privatizáciu a podnikanie uznesením č. 545 z 5. júna 2001 a výbor pre zdravotníctvo odporučili vládny návrh zákona schváliť bez pozmeňujúcich a doplňujúcich návrhov. Z uznesení výborov Národnej rady, ktorým bol vládny návrh zákona pridelený, pod bodom III tejto správy vyplývajú tieto pozmeňujúce a doplňujúce návrhy, je ich celkom 20, tak ako sú uvedené v spoločnej správe výboru na strane 3 až 9, preto ich nebudem čítať. O pozmeňujúcich a doplňujúcich návrhoch gestorský výbor odporúča hlasovať takto: a) spoločne o bodoch 1, 2, 3, 4, 5, 6, 7, 8, 9, 10, 11, 12, 13, 14, 16, 17, 19 s návrhom gestorského výboru predmetné návrhy schváliť, b) spoločne o bodoch 15, 18 a 20 s návrhom gestorského výboru predmetné návrhy neschváliť. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, vyjadrených v tlači 990 i v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona, v súlade s § 79 ods. 4 a § 83 zákona Národnej rady č. 350/1996 o rokovacom poriadku odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 99/1963 Občiansky súdny poriadok v znení neskorších predpisov, schváliť. Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov (tlač 990), vo výboroch Národnej rady Slovenskej republiky v druhom čítaní bola schválená uznesením Ústavnoprávneho výboru Národnej rady č. 625 zo 14. júna 2001. Pán predseda, skončil som, otvorte rozpravu k tomuto bodu rokovania. J. Migaš, predseda NR SR: Ďakujem, pán spravodajca, nech sa páči, zaujmite určené miesto pre spravodajcov. Písomne sa neprihlásil žiaden poslanec ani poslankyňa. Pýtam sa, kto sa do rozpravy hlási ústne. Pani poslankyňa Záborská a pani poslankyňa Tóthová. Aj spravodajca, áno? Čiže najprv vystúpia panie poslankyne a potom pán spravodajca. Uzatváram možnosť prihlásiť sa do rozpravy ústne. Nech sa páči, poslankyňa Záborská. A po nej pani poslankyňa Tóthová a spravodajca.